**HEA EESKUJU**

**MARIA-HELENE STERNHOF**

Jõhvi Gümnaasium

Maria ei vääri kiitust ja tunnustust mitte ainult ühe, vaid lausa mitmete ettevõtmiste eest. Ta on aktiivne ja särasilmne noor neiu, keda vaadates küsib ilmselt igaüks imetlusega "Kust ta küll sellise särtsakuse võtab?" Maria on eest vedanud mitmeid suuri projekte meie noortekeskuses - näiteks oli ta kokaklubi projekti üks läbiviijatest, mille raames tutvustati kohalikele noortele erinevate rahvuste kööke. Aates septembrikuust on Maria Voka Avatud Noortekeskuse filmiõhtute läbiviija ning suure ülevallalise Halloweenipeo peakorraldaja. Samuti on ta üks Toila valla noortevolikogu põhilistest käima tõmbajatest ning Maria on palju panustanud ka Toila Gümnaasiumi õpilasesinduse toimimisse nii õpilasesinduse liige olles kui ka seda juhtides. Nüüdeseks on ta edualt kandideerinud ka Jõhvi Gümnaasiumi õpilasesindusse. Maria otsib alati uusi väljakutseid ja võimalusi end arendada, kuid alati sealjuures oma võimeid hinnates ja oma aega väärtustades, mis on sellisel aktiivsel noorel hädavajalik oskus, et vältida läbipõlemist. Maria on iga õpetaja ja noorsootöötaja jaoks täielik rõõm, kuna tema peale saab alati loota ning Maria oskab anda ääretult head ja kaalutletud nõu. Samuti suhtub ta igasse endale võetud ülesandesse suure kohuse- ja vastutustundega.

Maria on ideaalne Hea Eeskuju konkurssi kandidaat, kuna ta vastab kõigile ülalpool välja toodud kriteeriumitele. Ta kaasab alati oma tegevustesse ka teisi kogukonna liikmeid ja oma eakaaslasi, kuna üksi saab küll kiiremini, aga koos saab kaugemale.Ta panustab igapäevaselt oma kodukoha arengusse ning elavdab oluliselt väikse "maakoha" noorte elu oma särtsakuse, peale hakkamise ja positiivse ellusuhtumisega. Maria peab väga oluliseks kõigi meeskonnaliikmete kaasamis. Maria on nii algatanud kui ka läbi viinud mitmeid projekte. Äärmiselt imekspandav on see, kuidas kogu kooliväline tegevus tema õppeedukust ja pühendumust haridusele ei sega, kuna koolis läheb tal väga hästi ning ta peab haridust oluliseks. Maria on kindlasti tänu oma tegudele tuntud ka kodukoha üldsusele, kuna tema edukad ettevõtmised on teda korduvalt ka ajalehte viinud.

Üks Maria suurimatest ettevõtmistest ja saavutustest on noortevolikogu loomise üks eestvedajatest olemine. Aastaga saime täiesti nullist Toila valda noorte oma volikogu ning seda tänu mõnele eriti aktiivsele noorele, kes selle eest vedada võtsid - Maria üks nendest. Teiseks suureks saavutuseks on kindlasti "Kokaklubi" projekt, mille üheks eestvedajaks ta oli. "Kokaklubi" projekti kaudu õpetasid noored noortele erinevate rahvusroogade kokkamist, täiustati Voka Avatud Noortekeskuse kööki ning valmisid kokasaated ja kokaraamat. Kolmandaks suureks ettevõtmiseks võib kindlasti lugeda äsja toimunud halloweenipidu, mida Maria koos oma meeskonnaga eest vedas. Varem meie piirkonnas sellelaadset üritust toimunud polnud ning see näitab ideaalselt, kuidas Maria on aldis proovima ja katsetama kõike uut ning vastu võtma erinevaid väljakutseid.

Maria-Helene Sternhof väärib Hea Eeskuju tiitlit, kuna lisaks aktiivsele ja positiivsele ellusuhtumisele on ka tema väärtushinnangud paigas - ta hindab oma aega, meeskonnatööd, teineteisega arvestamist ning oma arvamuse välja ütlemist ja ilma temata oleks Toila valla noorte elu hoopiski üksluisem.

HEA EESKUJU ESITAJA

Elisabeth Purga